ফেরার পথে শাহজালাল প্রযুক্তি বিশ্ববিদ্যালয় ঘুরে ঘুরে দেখলাম। কী সুন্দর পরিপাটি! সন্ধ্যার আগে রুমে ফিরে এসে গোছল করলাম সবাই। তারপর গোছগাছে ব্যস্ত হয়ে পড়লাম। কেননা পরদিন ভোর সাড়ে ৭টায় আমাদের ঢাকা ফেরার ট্রেন। রাতে শেষবারের মতো পেটভরে সিলেটের খাবার খেলাম। কিন্তু বাবার খুব আপনজন ছিলেন হোটেলের মালিক। তাই বিল দিতে দিলেন না। ধন্যবাদ জানিয়ে রুমে এসে যে যার মতো বিছানায় শুয়ে পড়লাম। সারা দিনের কর্মক্লান্ত শরীর বিছানায় রাখতেই দু’চোখ আপনা থেকেই বুজে এলো। সবাই ঘুমের রাজ্যে হারিয়ে গেলাম। ভোরে উঠে ফ্রেশ হয়ে ট্রেনে গিয়ে উঠলাম। সকালের নাশতাটা ট্রেনেই সারলাম। মনে মনে ভাবতে লাগলাম কী অসাধারণভাবে কেটে গেলো তিনটি দিন। আমরা ঢাকায় ফিরে আসছি ঠিকই কিন্তু আমাদের মন পড়ে রইল সুন্দরময় সিলেট । নিজেদের কী সুন্দর একটি দেশ! আমার মন বারবার বলতে লাগল- ‘এমন দেশটি কোথায় খুঁজে পাবে নাকো তুমি/ সকল দেশের রানী সে যে আমার জন্মভূমি।’ কিংবা অন্য আরো গানের কলি। এভাবে শেষ করলাম আনন্দ-বেদনা মিলিয়ে একটি ভ্রমণ।